โอนเงินพร้อมเพย์ยังไม่ฮอต
ธปท.ยันเปิดใช้พร้อมเพย์ลื่น แต่โอนเงินในช่วงแรกยังน้อย แบงก์กระตุ้นเอสเอ็มอีเลิกใช้เช็ค
8 ก.พ. 2560

ธปท.ยันเปิดใช้พร้อมเพย์ลื่น แต่โอนเงินในช่วงแรกยังน้อย แบงก์กระตุ้นเอสเอ็มอีเลิกใช้เช็ค
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า หลังจากเปิดให้บริการพร้อมเพย์เพื่อโอนเงินระหว่างบุคคลกับบุคคล เมื่อวันที่ 27 ม.ค.ที่ผ่านมา พบว่ามีธุรกรรมโอนเงินของประชาชนยังน้อย เฉลี่ยวันละ 1.5 หมื่นรายการ/วัน ถือเป็นปริมาณการโอนที่น้อยมาก ถ้าเทียบกับความสามารถของระบบที่จะรองรับการโอนได้อีกมาก โดยช่วงแรกๆ มีผู้เข้าไปทดลองใช้กันมากพอสมควร
“ยืนยันว่าระบบพร้อมเพย์ไม่ได้มีปัญหาด้านระบบ เพราะเปิดให้โอนเงินระหว่างบุคคลกับบุคคลมาสัปดาห์กว่า ระบบไม่เป็นปัญหา เซิร์ฟเวอร์สามารถรองรับธุรกรรมการโอนเงินได้ดี แต่ยอมรับว่าพบปัญหาความผิดพลาดจากเรื่องคนบ้าง” นายวิรไท กล่าว
นายปิติ ตัณฑเกษม ประธานเจ้าหน้าที่บริหาร ลูกค้าธุรกิจ ธนาคารทหารไทย เปิดเผยว่า ธนาคารเร่งผลักดันให้ลูกค้าธุรกิจทุกขนาดใช้บริการชำระเงินในรูปแบบอิเล็กทรอนิกส์ หรือดิจิทัล มากขึ้น แทนการใช้เงินสดและเช็ค โดยจะจัดทำแพ็กเกจสินเชื่อพร้อมบริการ (โซลูชั่น) การโอนเงินชำระเงินผ่านพร้อมเพย์ สำหรับลูกค้าธุรกิจเพื่อกระตุ้นให้เกิดการใช้อี-เพย์เมนต์อย่างแพร่หลาย พร้อมทั้งจะให้เจ้าหน้าที่ลูกค้าสัมพันธ์ไปสื่อสารโดยตรงกับธุรกิจ โดยการโอนเงินระบบพร้อมเพย์ในกลุ่มนิติบุคคลจะเริ่มเดือน มี.ค. 2560 
ทั้งนี้ ข้อมูลจากสมาคมธนาคารไทย ระบุว่า ปี 2558 ประเทศไทยมีปริมาณการชำระเงินรวม 193 ล้านล้านบาท เป็นการชำระผ่านทางระบบอิเล็กทรอนิกส์ 30% ถือว่ายังอยู่ในระยะของการปรับเข้าสู่เศรษฐกิจดิจิทัล โดยศูนย์วิเคราะห์เศรษฐกิจ ธนาคารทหารไทย คาดว่าในปี 2568 ไทยจะมีปริมาณการชำระเงินทั้งหมด 315 ล้านล้านบาท เป็นการชำระผ่านระบบอิเล็กทรอนิกส์ 53%  
ด้าน นายณพงศ์ธวัช โพธิกิจ ผู้อำนวยการ ฝ่ายนโยบายระบบการเงิน ธนาคารแห่งประเทศไทย (ธปท.) กล่าวว่า การใช้อี-เพย์เมนต์ช่วยลดต้นทุนให้ภาคธุรกิจได้โดยตรง โดยเฉพาะเมื่อเทียบกับการใช้เช็ค ซึ่งปัจจุบันมีการใช้เช็ค 200 ล้านใบ/ปี ซึ่งเช็คมีต้นทุนฉบับละประมาณ 15 บาท แต่ต้นทุนแฝงจากการใช้เช็คสูงมาก โดยเป็นต้นทุนฝั่งธนาคารในการจัดการเช็คเฉลี่ย 40 บาท/ใบ ขณะที่ต้นทุนแฝงฝั่งภาคธุรกิจ ทั้งการเสียเวลาจัดการ การรับส่งเช็ค เฉลี่ย 40 บาท/ใบ 
นอกจากนี้ เมื่อเทียบกับธุรกรรมเงินสดแล้ว อี-เพย์เมนต์มีต้นทุนถูกมากเช่นกัน ปัจจุบันมีธุรกรรมเงินสดประมาณ 2 หมื่นล้านบาท แต่ต้องมีค่าบริหารจัดการ และมีความเสี่ยงสำหรับธุรกิจ ขณะที่ประเทศมีต้นทุนการจัดการเงินสดมหาศาล หากมาใช้อี-เพย์เมนต์ ต้นทุนผู้ประกอบการจะลดลงมาก